**Sylvia Olga Fedoruk**, (ucraíno: Федорук), nada en Canora, Saskatchewan (Canadá) o 5 de maio de 1927 e finada o 26 de setembro de 2012, foi unha física especialista en medicina, atleta e vicegobernadora de Saskatchewan.

Traxectoria
-----------

Sylvia Fedoruk era filla de inmigrantes ucraínos, Annie Romaniuk e Theodore Fedoruk. Asistiu a unha escola dunha soa habitación en Wroxton, ao nordés da cidade de Yorkton. O seu pai era o seu profesor. Durante a segunda guerra mundial, a familia trasladouse a Ontario, onde os seus pais traballaron nunha fábrica de guerra. En 1946, terminou os seus estudos no Walkerville Collegiate de Windsor Ontario, sendo a mellor da súa clase e recibindo a medalla Ernest J. Crede Memorial e unha bolsa de acceso á universidade. Pero a familia optou por volver a Saskatchewan, onde Sylvia ingresou na Universidade de Saskatchewan no outono de 1946.

Licenciouse en física na Universidade de Saskatchewan en 1949 e recibiu a Medalla de Ouro do Gobernador Xeral. Fedoruk completou a súa mestría en física en 1951.

Fedoruk foi contratada polo Dr. Harold E. Johns para traballar como radiofísica na Clínica do Cancro de Saskatoon. Chegou a ser a xefa de física médica da Clínica do Cancro de Saskatoon e directora dos servizos de física da Clínica do Cancro de Saskatchewan. Foi profesora de oncoloxía e membro asociado de física na Universidade de Saskatchewan. Participou no desenvolvemento da primeira unidade de cobalto-60 do mundo e dunha das primeiras máquinas de exploración de medicina nuclear. A unidade de terapia cobalto 60, ou a "bomba de cobalto", foi a primeira da súa clase en utilizar con éxito a radiación dirixida para tratar o cancro nun paciente. O feixe de radiación colimado da máquina podía axustarse ao tamaño do tumor para irradiar o crecemento. O traballo de mestría de Fedoruk sobre as medicións da dose para o tratamento con radiación foi esencial para o éxito da unidade de terapia de cobalto.

Recoñecementos
--------------

Foi a primeira muller membro da Xunta de Control da Enerxía Atómica do Canadá. De 1986 a 1989 foi reitora da Universidade de Saskatchewan. Foi a primeira muller que ocupou este cargo na Universidade de Saskatchewan.

Foi presidenta (de 1971 a 1972) da Asociación Canadense de Curling Feminino. En 1986, ingresou no Salón da Fama do Curling canadense, e recibiu a Orde do Mérito de Saskatchewan. En 1961, xogou no primeiro Campionato Diamante "D" co equipo de Saskatchewan, que gañou o torneo. En 1986 ingresou no Salón da Fama do Curling canadense.

En 1987, foi nomeada Oficial da Orde do Canadá.

De 1988 a 1994, foi vicegobernadora de Saskatchewan. Na década de 1990, a cidade de Saskatoon nomeou unha nova estrada, Fedoruk Drive, na súa honra. A estrada vai desde Central Avenue ata McOrmond Drive, ao norte das comunidades de Silverspring e Evergreen e ao sur da comunidade de Aspen Ridge e o Northeast Swale. Fedoruk Drive é unha vía arterial menor no sector nordés da cidade. 

O 3 de outubro de 2012, o nome do Centro Canadense para a Innovación Nuclear ( CCNI) cambiouse polo de Centro Canadense para a Innovación Nuclear Sylvia Fedoruk, en honra ao traballo pioneiro que realizou no tratamento do cancro con radioterapia de cobalto-60 na década de 1950.

En 2009, foi incluída no Salón da Fama da Medicina Canadense.

Notas
-----

1. ↑  "Sylvia Olga Fedoruk, física". *Mujeres con ciencia* (en castelán). 2015-05-05. Consultado o 2021-05-05.
2. ↑  "S. Fedoruk". *cns-snc.ca*. Consultado o 2021-05-06.
3. ↑  "Building on a legacy of nuclear medicine excellence". *Canada 150 @ usask* (en inglés). Consultado o 2021-05-06.
4. ↑  "Building on a legacy of nuclear medicine excellence" (en inglés). Consultado o 2021-02-11.
5. ↑  "1986: First female chancellor elected: Sylvia Fedoruk".
6. 1 2  "The Honourable Sylvia Fedoruk". *cdnmedhall.ca* (en inglés). Consultado o 2021-05-06.
7. ↑  "Order of Canada".
8. ↑  "History - Medicine, Materials, Energy and Environment". *fedorukcentre.ca*. Arquivado dende o orixinal o 06 de maio de 2021. Consultado o 2021-05-06.

Véxase tamén
------------

### Ligazóns externas

* Sylvia Olga Fedoruk - Mulleres canadenses no Goberno

|  |  |
| --- | --- |
| Control de autoridades | 
* Wd: Q457688
* WorldCat
* VIAF: 2317159109723606900001
* LCCN: no2020064083
* WikiTree: Fedoruk-60
* WorldCurlingTour: 579

 |